Afrikaanske mûzen en rotten

De Afrikaanske mûzen en rotten (wittenskiplike namme: Nesomyidae) foarmje in famylje fan 'e klasse fan 'e sûchdieren (Mammalia), it skift fan 'e kjifdieren (Rodentia), it ûnderskift fan 'e mûzen en jerboä's (Myomorpha) en de boppefamylje fan 'e mûzen en rotten (Muroidea). Dizze famylje omfiemet ferskate ûnderfamyljes, dy't allegear lânseigen binne op it fêstelân fan Afrika of op Madagaskar. De grutste groepen wurde foarme troch de hamsterrotten, de Madagaskarrotten, de klimmûzen en de rotsmûzen. Yn totaal binne der 68 soarten. Se meitsje diel út fan 'e mûzen en rotten, in kompleks takson dat 1/4 fan alle sûchdieresoarten fan 'e wrâld beslacht.

Skaaimerken
Afrikaanske mûzen en rotten binne foar it meastepart lytse oant middelgrutte kjifdieren, mar de grutsten binne sa grut is as in knyn. Ofhinklik fan 'e ûnderfamylje en de soarte kinne se op mûzen, rotten, wrotmûzen of hamsters lykje. Op it mêd fan harren dieet rinne se útinoar fan strang fegetarysk oant folslein ynsektivoar. Ek harren hâlden en dragen ferskilt, mei't guon soarten yn 'e beammen libje, wylst oaren ûndergrûnske hoalen grave. Se smite oer it algemien nei in draachtiid fan likernôch seis wiken in nêst fan maksimaal fjouwer jongen.

Taksonomy
In protte soarten Afrikaanske mûzen en rotten wiene foarhinne by oare taksonomyske kjifdierefamyljes yndield, mar binne op grûn fan genetysk ûndersyk mei-inoar gearbrocht yn ien famylje. Sa tocht men earder dat de hamsterrotten by de mûseftigen (Muridae) thúshearden, wylst men ornearre dat de wytsturtmûzen teplak brocht wiene by de wrotmûseftigen (Cricetidae). 

Famylje-opbou

 famylje Afrikaanske mûzen en rotten (Nesomyidae)
 ûnderfamylje hamsterrotten (Cricetomyinae)
 tûke hamstermûzen (Saccostomurini)
skaai hamstermûzen (Saccostomus): 2 soarten
 tûke hamsterrotten (Cricetomyini)
skaai echte hamsterrotten (Beamys): 2 soarten
skaai reuzehamsterrotten (Cricetomys): 4 soarten
 ûnderfamylje klimmûzen (Dendromurinae)
skaai dollmanklimmûzen (Prionomys): 1 soarte
skaai echte klimmûzen (Dendromus): 13 soarten
skaai ferwielklimmûzen (Dendroprionomys): 1 soarte
skaai fetmûzen (Steatomys): 8 soarten
skaai jerboämûzen (Malacothrix): 1 soarte
skaai reuzeklimmûzen (Megadendromus): 1 soarte
 ûnderfamylje Madagaskarrotten (Nesomyinae)
skaai foälavoänala's (Gymnuromys): 1 soarte
skaai foälavo's (Voalavo): 2 soarten
skaai grutpoatmûzen (Macrotarsomys): 3 soarten
skaai Madagaskarberchmûzen (Monticolomys): 1 soarte
skaai Madagaskarkoartsturtrotten (Brachyuromys): 2 soarten
skaai Madagaskarmûzen (Nesomys): 3 soarten
skaai Madagaskarreuzerotten of fotsovotsa's (Hypogeomys): 1 soarte
skaai Madagaskarwytsturtrotten (Brachytarsomys): 2 soarten
skaai toefsturtrotten (Eliurus): 12 soarten
 ûnderfamylje moerasmûzen (Delanymyinae)
skaai echte moerasmûzen (Delanymys): 1 soarte
 ûnderfamylje rotsmûzen (Petromyscinae)
skaai echte rotsmûzen (Petromyscus): 4 soarten
ûnderfamylje wytsturtmûzen (Mystromyinae)
skaai echte wytsturtmûzen (Mystromys): 1 soarte


Kategory:Sûchdierefamylje
Kategory:Kjifdier